上夏太尉
作者：劉敞
朝代：宋

paragraphs: 四海傳烽急，長安亦響振。
老儒稽變事，强敵暴生民。
廷議衣冠客，書聞草野臣。
諸公咸世傑，天子識平津。
開府三司舊，提兵十萬新。
丹青大信著，明白睿謀伸。
賜馬飛龍亞，分衣寶带親。
貔貅帳下士，鵷鵠幕中賓。
虎節關河雪，天街畢昴塵。
朔方須築郡，燕谷豫含春。
策效曾無敵，師行輒有神。
人心惟助順，天道亦親仁。
執鉞來刑虢，勾芒下賜秦。
成功符屈指，默化劇陶鈞。
既已通西域，還應察珮珉。
焉知充國頌，不足壯麒麟。